text: গতানুগতিক শিক্ষার পাশাপাশি বিশ্বমানের শিক্ষায় শিক্ষিত হতে হবে - JONOPRIO24
  বুধবার, ২৬ আগস্ট, ২০১৫
  Home বৃহত্তর সিলেটের সংবাদ গতানুগতিক শিক্ষার পাশাপাশি বিশ্বমানের শিক্ষায় শিক্ষিত হতে হবে
  গতানুগতিক শিক্ষার পাশাপাশি বিশ্বমানের শিক্ষায় শিক্ষিত হতে হবে
  সুফিয়ান বিন হোসাইন,বিয়ানীবাজার প্রতিনিধিঃ শিক্ষামন্ত্রী নুরুল ইসলাম নাহিদ বলেছেন, বর্তমান প্রতিযোগিতামূলক বিশ্বে টিকে থাকতে হলে গতানুগতিক শিক্ষার পাশাপাশি বিশ্বমানের শিক্ষায় শিক্ষিত হতে হবে। তবেই বিশ্বের সাথে তাল মিলিয়ে চলা আমাদের পক্ষে সম্ভব হবে। অন্যথায় বিশে^র সাথে তাল মিলিয়ে চলা অনেকটা দুরুহ হয়ে পড়বে। আর সে লক্ষ্যেই কাজ করে যাচ্ছে বর্তমান সরকার। যাতে করে বর্তমান প্রজন্মের শিক্ষার্থীরা আধুনিক ও মানসম্মত শিক্ষায় শিক্ষিত হয়ে দেশ ও জাতির কল্যানে কাজ করতে পারে। বুধবার দুপুরে বিয়ানীবাজার সরকারি (অনার্স) কলেজের শিক্ষক ডরমেটরি ভবনের উদ্বোধন শেষে এক সুধী সমাবেশে প্রধান অতিথির বক্তব্যে শিক্ষামন্ত্রী এসব কথাগুলো বলেন। কলেজের অধ্যক্ষ দ্বারকেশ চন্দ্র নাথের সভাপতিত্বে এবং কলেজ শিক্ষক পরিষদের সম্পাদক অধ্যাপক তারিকুল ইসলাম ও অধ্যাপক প্রশান্ত মৃধার সঞ্চালনায় আয়োজিত সুধী সমাবেশে বক্তব্য রাখেন, উপজেলা পরিষদের চেয়ারম্যান আতাউর রহমান খান, উপজেলা আ'লীগের সভাপতি আব্দুল হাছিব মনিয়া,শিক্ষামন্ত্রীর এপিএস দেওয়ান মাকসুদুল ইসলাম আউয়াল ও উপজেলা যুবলীগ আহবায়ক আব্দুল কুদ্দুছ টিটু। এরপর বিকেলে শিক্ষামন্ত্রী নাহিদ উপজেলার লাউতা ইউপি'র জলঢুপ উচ্চ বিদ্যালয়ের দ্বিতল ভবনের ভিত্তিপ্রস্তর স্থাপন শেষে বিদ্যালয়ের প্রধান শিক্ষক জালাল উদ্দিনের সভাপতিত্বে সুধী সমাবেশে প্রধান অতিথির বক্তব্য রাখেন। আয়োজিত সুধী সমাবেশে বিশেষ অতিথি হিসেবে উপস্থিত ছিলেন, উপজেলা পরিষদের চেয়ারম্যান আতাউর রহমান খান, বিয়ানীবাজার সরকারি কলেজের অধ্যক্ষ দ্বারকেশ চন্দ্র নাথ, উপজেলা নির্বাহী কর্মকর্তা মো. আসাদুজ্জামান, উপজেলা আওয়ামী লীগের সভাপতি আবদুল হাসিব মনিয়া, জাতীয় বিশ^বিদ্যালয়ের সহকারি রেজিস্টার আবদুল খালিক, সিলেট শিক্ষাবোর্ডের স্কুল পরিদর্শক অধ্যাপক কবির আহমদ খান, বিয়ানীবাজার আদর্শ মহিলা কলেজের অধ্যক্ষ মুজিবুর রহমান, দাসউরা উচ্চ বিদ্যালয়ের প্রধান শিক্ষক মজির উদ্দিন আনছার প্রমুখ। সুধী সমাবেশে শিক্ষা ব্যবস্থার আধুনিকায়নে সরকার বদ্ধপরিকর জানিয়ে শিক্ষামন্ত্রী নুরুল ইসলাম নাহিদ বলেন, মান সম্মত শিক্ষার জন্য চাই মান সম্পন্ন শিক্ষক। তারা আমাদের শ্রদ্ধার পাত্র। সীমিত সম্পদের মধ্যে শিক্ষকদের আমরা সর্বোচ্চ সুযোগ সুবিধা দেয়ার চেষ্টা করছি। তারপরও আমরা উপলব্দি করছি শিক্ষার জন্য এটা খুবই কম। এ বিষয়টি নিয়ে এখন শিক্ষা মন্ত্রণালয় কাজ করছে। তিনি বলেন, যারা একসময় বলতো বাংলাদেশ তলাবিহীন ঝুড়ি, এখন তারাই বলছে এ দেশ মধ্যম আয়ের দেশে পরিণত হয়েছে। এর পূর্বে শিক্ষামন্ত্রী নাহিদ উপজেলা পরিষদ প্রাঙ্গনে ফলজ বৃক্ষমেলার উদ্বোধন ও উপজেলা ঘুঙ্গাদিয়া খাসা কাজিরবাজার রাস্থার ভিত্তিপ্রস্থর স্থাপন শেষে আয়োজিত অনুষ্টানে প্রধান অতিথির বক্তব্য রাখেন।